CELEX: C2005/315/24
Language: fi
Date: 2005-12-10 00:00:00
Title: Asia T-355/05: Kanne  12.9.2005  — Vandaele v. komissio

10.12.2005   
            
            
               FI
            
            
               Euroopan unionin virallinen lehti
            
            
               C 315/13
            
         Kanne 12.9.2005 — Vandaele v. komissio
   (Asia T-355/05)
   (2005/C 315/24)
   Oikeudenkäyntikieli: ranska
   Asianosaiset
   
      Kantaja: Karen Vandaele (Bertem, Belgia) (edustajat: asianajaja S. Orlandi, asianajaja A. Coolen, asianajaja J.-N. Louis ja asianajaja E. Marchal)
   
      Vastaaja:Euroopan yhteisöjen komissio
   Vaatimukset
   
               —
            
            
               päätös nimittää kantaja komissio väliaikaiseksi virkamieheksi on kumottava sikäli kuin siinä vahvistetaan hänen palvelukseenottopalkkaluokkansa väliaikaisten toimihenkilöiden palvelukseenottamisesta 28.4.2004 tehdyn päätöksen 2 artiklan mukaisesti
            
         
               —
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja osallistui komission käynnistämään valintamenettelyyn OLAF/T/B/02 väliaikaisten toimihenkilöiden palvelukseenottamiseksi petoksentorjuntavirastoon (OLAF) ura-alueeseen B. Kantajalle ilmoitettiin 29.10.2002 päivätyllä kirjeellä, että hänet oli kirjattu soveltuvien hakijoiden luetteloon. Kantaja tuli kuitenkin komission palvelukseen OLAF:iin vasta 1.9.2004, vaikka menettely hänen palvelukseenottamisekseen oli aloitettu vuoden 2003 lopussa. Sopimus kantajan palvelukseenottamisesta allekirjoitettiin 3.11.2004 ja hänet sijoitettiin väliaikaisten toimihenkilöiden palvelukseenottamisesta 28.4.2004 tehdyn komission päätöksen mukaisesti palkkaluokkaan B*4. Mainitun päätöksen mukaan väliaikaiset toimihenkilöt otetaan palvelukseen palkkaluokkaan A*8 tai B*4.
   Kantaja riitauttaa kanteessaan palkkaluokan, johon hänet sijoitettiin. Hän katsoo, että komissio on 28.4.2004 tekemällään päätöksellä muuttanut ura-alueeseen B kuuluvien hakijoiden avoimia toimia koskevaa ilmoitusta, jossa sen julkaisuhetkellä mainittiin vähimmäispalkkaluokaksi B*5 (josta on uusissa henkilöstösäännöissä tullut B*5). Tällaisella muutoksella, joka tehtiin hyväksyttyjen hakijoiden luettelon laatimisen jälkeen, loukataan kantajan mukaan henkilöstösääntöjen 29 artiklan 1 kohtaa ja Euroopan yhteisöjen muuhun henkilöstöön sovellettavien palvelussuhteen ehtojen 10 artiklan 3 kohtaa sekä kantajan oikeutta tulla otetuksi palvelukseen johonkin niistä avoimista viroista, jotka on tarkoitettu täytettäväksi niillä hyväksytyillä hakijoilla, jotka osallistuivat siihen valintamenettelyyn, johon myös kantaja osallistui.
   Kantaja vetoaa lisäksi yhdenvertaisen kohtelun periaatteen loukkaamiseen, koska samaan menettelyyn osallistuneet hyväksytyt hakijat, jotka otettiin palvelukseen ennen 1.5.2004 ja joiden ura-alueesta päätettiin aikaisempien sääntöjen perusteella, on sijoitettu korkeampiin palkkaluokkiin ja heidän uralla etenemisen edellytykset ovat täten suotuisammat.
   Kantaja vetoaa lopuksi perustellun luottamuksensa loukkaamiseen, koska hän oletti, että hänet otetaan palvelukseen palkkaluokkaan B2 tai B3 ilman perusteetonta viivytystä.